**DAN RUŽIČASTIH MAJICA**

U Hrvatskoj se, četvrtu godinu za redom, posljednje srijede u veljači, obilježava Dan ružičastih majica.

Ideja o obilježavanju tog dana pojavila se 2007. godine u Kanadi, u cilju povećanja svijesti građana o problemu vršnjačkog nasilja. Dječak koji je došao u školu u ružičastoj majici, u znak podrške svojoj oboljeloj majci, postao je žrtva nasilja. U znak podrške tom dječaku, njegovi školski kolege također su odjenuli ružičaste majice, a njihova poruka protiv nasilja uskoro je obišla svijet.

Policijska uprava istarska i Vijeće za komunalnu prevenciju Grada Pule ove godine će prigodno obilježiti''Dan ružičastih majica'', organizacijom revijalne utrke pod nazivom ''Trkom protiv nasilja''. Utrka će se održati u srijedu, 22. veljače 2017. u 12 sati, na području centra Pule, a u njoj će sudjelovati policijski službenici i učenici petih razreda osnovnih škola s pulskog područja.

U utrci će sudjelovati i svi učenici petih razreda Osnovne škole Stoja. Osim što će sudjelovati u utrci, učenici će zajedno sa svojim razrednicama na satu razrednog odgoja izraditi vlastite poruke protiv nasilja na rozim papirima. Te poruke će nositi na majicama umjesto startnih brojeva.

I ostali učenici naše škole, njihovi razrednici i učitelji uključit će se u obilježavanje Dana ružičastih majica te će do srijede, 22.2.2017. na satu razrednog odgoja napisati ili nacrtati poruke protiv nasilja i izvjesiti ih na panoima ispred učionica. Također, učenici mogu sa svojim učiteljima/razrednicima izraditi prikladne plakate protiv vršnjačkog nasilja koji će se izvjesiti na Trgu Portarata. Te plakate preuzeti će policijski službenici 17. veljače 2017. godine u dogovoru s odgovornim osobama škola. Cijela će škola 22. veljače 2017. godine biti u znaku ružičaste boje kao podrška protiv vršnjačkog nasilja i svakog drugog oblika nasilja.

Ravnateljica Zdenka Perović, prof.